Document ID: 31996D0509

KOMISSION PÄÄTÖS,
tehty 18 päivänä heinäkuuta 1996,
polveutumista ja kotieläinjalostusta koskevien vaatimusten vahvistamisesta tiettyjen eläinten siemennesteen tuontia varten (ETA:n kannalta merkityksellinen teksti) (96/509/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten, siemennesteen, munasolujen ja alkioiden tuonnissa kolmansista maista sovellettavia jalostus- ja polveutumisedellytyksiä koskevista periaatteista 23 päivänä kesäkuuta 1994 annetun neuvoston direktiivin 94/28/EY (1) ja erityisesti sen 5 artiklan toisen ja kolmannen luetelmakohdan,
sekä katsoo, että
puhdasrotuisten jalostusnautojen jalostustarkoituksiin hyväksymisestä 18 päivänä kesäkuuta 1987 annetun neuvoston direktiivin 87/328/ETY (2), puhdasrotuisten jalostuslampaiden ja -vuohien jalostukseen hyväksymisen ja niiden siemennesteen, munasolujen ja alkioiden käyttämisen perusteista 10 päivänä toukokuuta 1990 tehdyn komission päätöksen 90/257/ETY (3) ja puhdasrotuisten jalostussikojen jalostukseen hyväksymisestä 5 päivänä maaliskuuta 1990 annetun neuvoston direktiivin 90/118/ETY (4) mukaisesti jäsenvaltio ei voi kieltää, rajoittaa tai estää testaamattomien urospuolisten eläinten siemennesteen viralliseen testaukseen hyväksymistä tällaisten virallisten testien suorittamiseen tarvittavien määrien rajoissa,
tällaisten virallisten testien periaatteet vahvistetaan puhdasrotuisten jalostusnautojen yksilötuloksen seurantamenetelmistä ja jalostusarvon arviointimenetelmistä 11 päivänä maaliskuuta 1986 tehdyssä komission päätöksessä 86/130/ETY (5), sellaisena kuin se on muutettuna komission päätöksellä 94/515/ETY (6), puhdasrotuisten jalostuslampaiden ja -vuohien yksilötulosten seurannan ja jalostusarvon arvioinnin menetelmistä 10 päivänä toukokuuta 1990 tehdyssä komission päätöksessä 90/256/ETY (7) ja puhdasrotuisten ja risteytettyjen jalostussikojen yksilötulosten seurannan ja jalostusarvon arvioinnin menetelmistä 18 päivänä heinäkuuta 1989 tehdyssä komission päätöksessä 89/507/ETY (8),
on tarpeen vahvistaa edellytykset testaamattomien urospuolisten eläinten siemennesteen tuonnille; tämän takia on tarpeen määritellä todistukset tälle siemennesteelle,
yksilötestit ja jalostusarvon arvioinnin läpikäyneen eläimen mukana on oltava komission päätöksessä 96/510/EY (9) vahvistettu polveutumis- ja jalostustodistus,
jäsenvaltion toimivaltaisten viranomaisten on varmistettava, että keinosiemennykseen hyväksytään testaamattomien urospuolisten eläinten siemenneste hyväksyttyjen järjestöjen tai yhdistysten virallisten testien suorittamiseen tarvitsemien määrien rajoissa, ja
tässä päätöksessä määrätyt toimenpiteet ovat pysyvän kotieläinjalostusta käsittelevän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Direktiivin 94/28/EY 1 artiklassa tarkoitettua siemennestettä, joka on peräisin eläimestä, joka ei ole läpikäynyt yhteisön säännöissä vahvistettujen periaatteiden perusteella suoritettuja yksilötestejä ja jalostusarvon arviointia, saa tuoda ainoastaan hyväksyttyjen järjestöjen tai yhdistysten virallisten testien suorittamiseen tarvitsemien määrien rajoissa.
2 artikla
Edellä 1 artiklassa tarkoitetun siemennesteen mukana on oltava
- liitteessä I olevan mallin mukainen polveutumis- ja jalostustodistus, jonka ovat myöntäneet kolmannen maan toimivaltaiset viranomaiset;
- liitteessä II olevan mallin mukainen todistus, jonka ovat myöntäneet kohdejäsenvaltion toimivaltaiset viranomaiset.
Ensimmäisessä ja toisessa luetelmakohdassa mainitut todistukset on esitettävä yhdessä tuontihetkellä.
3 artikla
Tämä päätös tulee voimaan 1 päivänä elokuuta 1997.
4 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä heinäkuuta 1996.

Labels: 3
16
5
6